**Pályázati felhívás**

A Károli Gáspár Református Egyetem (továbbiakban: Egyetem) Bölcsészet- és Társadalomtudományi Kara pályázatot hirdet az Egyetem

**média-, mozgókép- és kommunikációtanár osztatlan tanári mesterképzés**

**kommunikáció- és médiatudomány alapképzés**

**kommunikáció- és médiatudomány mesterképzés**

leendő hallgatói számára.

1. Az ösztöndíj célja:

Az ösztöndíj célja olyan tehetséges, keresztyén értékrendű és szellemiségű hallgatók megnyerése az Egyetem számára, ill. képzésük elvégzésének támogatása, akik a tanulmányaik befejezését követően valamely református fenntartású médiumban (kommunikációs tevékenységet is folytató intézményben) szeretnének hosszú távon dolgozni (továbbiakban: Ösztöndíj).

1. Kik pályázhatnak:
   1. média-, mozgókép- és kommunikációtanár osztatlan tanári mesterképzés és kommunikáció- és médiatudomány alapképzés esetén:

Azok a felvételi előtt álló középiskolások (vagy már érettségizett, de felsőfokú oklevéllel még nem rendelkezők), akik a 2020. évi általános felsőoktatási felvételi eljárásban az Egyetem média-, mozgókép- és kommunikációtanár osztatlan tanári mesterképzést (nappali munkarend), vagy a kommunikáció- és médiatudomány alapképzést (nappali munkarend) tervezik megjelölni első helyen magyar állami ösztöndíjas vagy önköltséges képzési formában.

* 1. kommunikáció- és médiatudomány mesterképzés esetén:

Azok az alapképzésben abszolutórium előtt álló hallgatók, vagy már alapképzési oklevéllel (de mester oklevéllel még nem) rendelkezők, akik a 2020. évi általános felsőoktatási felvételi eljárásban az Egyetem kommunikáció- és médiatudomány mesterképzését (nappali munkarend) tervezik megjelölni első helyen magyar állami ösztöndíjas vagy önköltséges képzési formában.

1. Az Ösztöndíj keretében nyújtott támogatások:
   1. Önköltséges hallgató esetén teljes önköltségmentesség a támogatási időszak alatt.
   2. Amennyiben a hallgató állandó lakcíme nem Budapesten van, úgy kollégiumi szálláshelyre történő jelentkezése esetén automatikusan felvételt nyer (kollégiumi díjfizetési kötelezettséggel).
   3. A tanulmányi félév 5 hónapjára pénzbeli juttatás:

* média-, mozgókép- és kommunikációtanár osztatlan tanári és kommunikáció és médiatudomány mesterképzési szakos hallgatók részére **200.000 Ft/fő/hónap.**
* kommunikáció és médiatudomány alapképzési szakos hallgatók részére **100.000 Ft/fő/hónap.**

A pályázati feltételeknek való folyamatos megfelelés esetén a pályázó az 3.1-3.3. pontokban rögzített valamennyi támogatásban egyszerre részesül.

1. Támogatási idő

A pályázatot elnyert hallgatók a tanulmányaik első félévére nyerik el a 3. pontban rögzített juttatásokat. Amennyiben a KRE SzMSz. III. 2. sz. függelék – Hallgatói térítési és juttatási szabályzat 50/K. § (8) bekezdésében rögzített feltételek teljesítik, úgy az Ösztöndíjra minden félévben újra pályázhatnak.

1. Kötelezettségek és az Ösztöndíj folyósításának feltétele a későbbi félévekben
   1. Az Ösztöndíjat elnyert hallgató vállalja, hogy az ösztöndíj folyósításának ideje alatt félévente két gyakorlóhelyen 80-80 órás, összesen 160 órás (egybefüggően 6 hetet el nem érő) szakmai gyakorlaton vesz részt a Magyarországi Református Egyház Kommunikációs Szolgálata irányítása alatt az egyház hivatalos médiumainál (reformatus.hu, Reformátusok Lapja, Kossuth Rádió – Református félóra és MTVA vallási műsorai).
   2. A második és további félévekben az ösztöndíjas akkor jogosult az Ösztöndíjra, ha az alábbi két feltétel együttesen teljesül:

* az előző félévben teljesítette az 5.1. pontban meghatározott szakmai gyakorlatokat, és
* az előző féléves tanulmányi eredménye (korrigált kreditindex) elérte vagy meghaladta a 4,00-t.

1. Pályázati határidő

**2019. november 20. 23 óra 59 perc**

1. Pályázat benyújtásának módja, pályázat benyújtásához szükséges dokumentumok

A pályázatokat kizárólag elektronikusan lehet benyújtani a

<https://btk.kre.hu/mediaosztondij/>

oldalon található pályázati adatlap kitöltésével és az alábbi dokumentumok csatolásával:

* egy legalább 1.000, de legfeljebb 3.000 leütés hosszúságú motivációs levéllel, amelyben a pályázó kifejti, hogy miért szeretne a tanulmányai befejezését követően valamely református fenntartású médiumban (kommunikációs tevékenységet is folytató intézményben) hosszú távon dolgozni.
* egy legalább 1, de legfeljebb 5 perc hosszúságú, a pályázó által készített videó Youtube linkjével, VAGY egy legalább 1.000, de legfeljebb 3.000 leütés hosszúságú írásos mű.

**Határidő után és/vagy hiányosan, a kötelezően csatolandó dokumentumok nélkül benyújtott pályázatok automatikusan elutasításra kerülnek, hiánypótlásra nincs lehetőség.**

1. A 2020/2021. tanévben felvételt nyert hallgatók közül legfeljebb 3 fő részesülhet ösztöndíjban, főszabály szerint az alábbi elosztásban:

* 1 fő média-, mozgókép- és kommunikációtanár osztatlan tanári mesterképzésben részt vevő hallgató;
* 1 fő a kommunikáció- és médiatudomány alapképzésben részt vevő hallgató;
* 1 fő kommunikáció- és médiatudomány mesterképzésben részt vevő hallgató.

Amennyiben valamely szakra nem érkezik értékelhető pályázat, úgy a pályázatot elbíráló bizottság szabadon döntheti el, hogy a felszabaduló ösztöndíjas helye(ke)t melyik szakra pályázónak ajánlja fel.

1. A pályázat elbírálásának menete

A határidőben és a kötelező csatolmányokkal együtt beérkezett pályázatokat négy főből álló pályázati bizottság (továbbiakban: Pályázati Bizottság) bírálja el.

A Pályázati Bizottság **2019. november 30.** napjáig rangsorolja a pályázatokat, és kiválasztja, hogy mely pályázókkal kíván motivációs beszélgetést folytatni. A motivációs beszélgetés történhet személyesen (1088 Budapest, Reviczky u. 4.), vagy – nem budapesti állandó lakcímű vagy tartózkodási helyű pályázó esetén – Skype-on keresztül.

A motivációs beszélgetésekre **2019. december 9. és 2019. december 20.** napja között kerül sor. Az érintettek a konkrét időpontról értesítést kapnak.

A benyújtott pályázati dokumentáció és a motivációs beszélgetések alapján a Pályázati Bizottság **2020. január 20.** napjáig eredményt hirdet, amelyben meghatározza a pályázatot elnyerők sorrendjét szakonként. Erről a tényről az érintett pályázókat külön értesíti.

Az értesítőben a Pályázati Bizottság tájékoztatja a pályázót, hogy a rangsorban hányadik helyet foglalja el.

**Az Ösztöndíj elnyerése akkor válik véglegessé, ha a pályázó a pályázatában megjelölt, az Egyetem pályázati felhívásában közzétett valamely szakjára felvételt nyert és beiratkozott.**

**A Pályázati Bizottság döntésével szemben jogorvoslatnak helye nincs!**

A Pályázati eljárás további részletei a KRE SzMSz. III. 2. sz. függelék – Hallgatói Térítési és Juttatási szabályzat 50/K. §-ban találhatóak.

(<http://www.kre.hu/portal/index.php/home/szabalyzatok.html>)

A pályázattal kapcsolatos tovább információk:

Aradi Judit Erika [aradi.judit@kre.hu](mailto:aradi.judit@kre.hu)

Kelt: Budapest, 2019. október 30.

Dr. habil. Horváth Géza, s.k.

dékán